Foto: Pajhwok Afg‘onistondagi Forob viloyati politsiya xodimlari Davlatobod tumanida minomyot portlashi oqibatida 16 nafar tinch aholi vakillari qurbon bo‘lib, ular qatorida 10 kishi voyaga yetmagan bola bo‘lganini ma’lum qildi, deb xabar beradi Pajhwok nashri. Ma’lum bo‘lishicha, huquq-tartibot xodimlari hududga kirish va chiqish yo‘llarida nazorat post punktlarini o‘rnatishni rejalashtirgan edi. "Tolibon" guruhi jangarilari bu harakatlarga qarshilik qilib, oqibatda ikki tomon o‘rtasida qurolli to‘qnashuv kelib chiqdi. Fuqarolar o‘limiga sabab bo‘lgan snaryadni kim otgani noma’lum. Shuningdek, to‘qnashuv chog‘ida uch nafar ayol va bolalar og‘ir tan jarohati bilan shifoxonaga yetkazilgan. Bundan avval, Saripul hududida bo‘lib o‘tgan otishmalar paytida 50 nafar tinch aholi vakillari vafot etgani ma’lum qilingan edi.